Suomen tasavallan aloite asetuksen antamiseksi täytäntöönpanovallan varaamisesta neuvostolle viisumihakemusten käsittelyä koskevien tiettyjen yksityiskohtaisten määräysten ja käytännön menettelytapojen osalta

(2000/C 164/07)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen sekä erityisesti sen 62 artiklan 2 ja 3 kohdan,

ottaa huomioon Suomen tasavallan aloitteen(1),

ottaa huomioon Euroopan parlamentin lausunnon(2),

sekä katsoo seuraavaa:

(1) Päätöksen 1999/435/EY(3) liitteen A SCH/Com-ex (99) 13 kohtaan merkitty diplomaatti- ja konsuliedustustoille tarkoitettu yhteinen konsuliohjeisto viisumeista on laadittu Benelux-talousliiton valtioiden, Saksan liittotasavallan ja Ranskan tasavallan hallitusten välillä tarkastusten asteittaisesta lakkauttamisesta niiden yhteisillä rajoilla Schengenissä 14 päivänä kesäkuuta 1985 tehdyn sopimuksen soveltamisesta Schengenissä 19 päivänä kesäkuuta 1990 tehdyn yleissopimuksen, jäljempänä "yleissopimuksen". II osaston 3 luvun määräysten täytäntöönpanemiseksi.

(2) Tiettyjä yksityiskohtaisia määräyksiä ja käytännön menettelytapoja, jotka koskevat viisumihakemusten käsittelyä Schengen-pöytäkirjan 1 artiklassa tarkoitettuun tiiviimpään yhteistyöhön osallistuvien jäsenvaltioiden diplomaatti- ja konsuliedustustoissa ja jotka sisältyvät yhteiseen konsuliohjeistoon ja sen liitteisiin, on vahvistettava sekä säännöllisesti muutettava ja ajantasaistettava asiaankuuluvien toimivaltaisten konsuliviranomaisten toiminnallisten tarpeiden tyydyttämiseksi.

(3) Lisäksi on laadittu yhteisen konsuliohjeiston liitteen 11 mukaisesti päätöksen 1999/435/EY liitteen A SCH/Com-ex (98) 56 kohtaan ja SCH/Com-ex (99) 14 kohtaan merkitty käsikirja asiakirjoista, joihin voidaan liittää viisumi. Tämän käsikirjan määräykset on vahvistettava, ja niitä on säännöllisesti muutettava ja ajantasaistettava näiden viranomaisten operatiivisten tarpeiden mukaan.

(4) Lisäksi on laadittu päätöksen 1999/435/EY liitteen A SCH/Com-ex (99) 13 kohdassa lueteltuna asiakirjana SCH/II (95) 16 rev 19, käsikirja Schengen-viisumien myöntämisestä niissä kolmansissa valtioissa, joissa kaikilla Schengen-valtioilla ei ole edustusta. Myös tämän käsikirjan määräykset on vahvistettava ja niitä on säännöllisesti muutettava ja ajantasaistettava.

(5) Useissa yleissopimuksen II osaston 3 luvun määräyksissä ja etenkin sen 17 artiklassa sekä yhteisen konsuliohjeiston määräyksissä määrätään, että ennen toukokuun 1 päivää 1999 tehdyillä Schengenin sopimuksilla perustettu toimeenpanokomitea, jonka neuvosto on nyt korvannut Schengen-pöytäkirjan 2 artiklan mukaisesti, tekee täytäntöönpanoa koskevat päätökset. Mainitun pöytäkirjan 1 artiklan mukaisesti yhteistyö Schengenin säännöstön yhteydessä on määrä toteuttaa Euroopan unionin institutionaalisissa ja oikeudellisissa puitteissa sekä Euroopan unionista tehdyn sopimuksen ja Euroopan yhteisön perustamissopimuksen asiaa koskevia määräyksiä noudattaen.

(6) Tämän vuoksi on aiheellista säätää yhteisön säädöksessä menettelystä, jonka mukaisesti tällaiset täytäntöönpanoa koskevat päätökset tehdään.

(7) Koska jäsenvaltioilla on viisumipolitiikassa tämän alan, joka koskee erityisesti poliittisia suhteita kolmansiin maihin, arkaluonteisuutta ilmentävä korostettu asema, neuvosto varaa itselleen Euroopan yhteisön perustamissopimuksen 67 artiklan 1 kohdassa tarkoitetun viiden vuoden siirtymäkauden aikana oikeuden vahvistaa, muuttaa ja ajantasaistaa edellä tarkoitettuja yksityiskohtaisia määräyksiä ja käytännön menettelytapoja yksimielisesti, kunnes neuvosto on tutkinut, millä edellytyksillä tätä täytäntööpanovaltaa voidaan siirtymäkauden päätyttyä siirtää komissiolle.

(8) Joitakin näistä määräyksistä ja menettelytavoista on käsiteltävä luottamuksellisesti väärinkäytön vaaran välttämiseksi.

(9) On myös tarpeen säätää menettelystä, jonka mukaan neuvoston jäsenille ja komissiolle ilmoitetaan viipymättä muutoksista, joita tehdään käsikirjaan asiakirjoista, joihin voidaan liittää viisumi ja käsikirjaan Schengen-viisumien myöntämisestä niissä kolmansissa valtioissa, joissa kaikilla Schengen-valtiolla ei ole edustusta, sekä yhteisen konsuliohjeiston niihin liitteisiin, jotka koostuvat kokonaan tai osittain sellaisten asiatietojen luetteloista, joita kunkin jäsenvaltion on toimitettava sen nykyisin soveltamien sääntöyen mukaisesti ja joita näin ollen ei voida vahvistaa, muuttaa tai ajantasaistaa neuvoston säädöksellä.

(10) Yhteisten konsuliohjeiston niitä osia ja liitteitä, joihin ei sovelleta kumpaakaan tässä asetuksessa säädettyä muuttamismenettelyä, olisi muutettava Euroopan yhteisön perustamissopimuksen IV osaston määräysten mukaisesti, etenkin sen 62 artiklan 2 ja 3 kohdan sekä 67 artiklan mukaisesti,

ON ANTANUT TÄMÄN ASETUKSEN:

1 artikla

1. Neuvosto muuttaa yksimielisesti jonkin jäsenensä aloitteesta tai komission ehdotuksesta tarvittaessa yhteisen konsuliohjeiston II, III, V, VI, VII ja VIII osaa sekä sen liitettä 2 (ei kuitenkaan B luetteloa ja niihin A luettelossa mainittuihin maihin liittyviä viisumivaatimuksia, joiden osalta ei edellytetä etukäteistä kuulemista), liitteessä 3 olevaa I ja III osaa ja liitteitä 6, 10, 11, 12, 13, 14 ja 15.

2. Siltä osin kuin tällaiset muutokset koskevat luottamuksellisia määräyksiä ja menettelyjä, niihin sisältyvät tiedot annetaan tiedoksi vain jäsenvaltioiden nimeämille viranomaisille ja henkilöille, jotka kukin jäsenvaltio tai Euroopan yhteisöjen toimielimet ovat sitä varten asianmukaisesti valtuuttaneet tai jotka ovat muuten oikeutettuja saamaan kyseisiä tietoja.

2 artikla

1. Kunkin jäsenvaltion on ilmoitettava neuvoston pääsihteeristölle muutokset, joita se haluaa tehdä yhteisen konsuliohjeiston liitteen 1 III osaan, liitteen 2 luetteloon A (ei kuitenkaan niihin kyseisessä luettelossa mainittuihin maihin liittyviä viisumivaatimuksia, joiden osalta edellytetään etukäteistä kuulemista) ja liitteessä 2 olevaan B luetteloon, liitteessä 3 olevaan II osaan sekä liitteisiin 4, 5 7 ja 9, käsikirjaan asiakirjoista, joihin voidaan liittää viisumi ja käsikirjaan Schengen-viisumien myöntämisestä niissä kolmansissa valtioissa, joissa kaikilla Schengen-valtioilla ei ole edustusta(4).

2. Jos jäsenvaltio haluaa tehdä muutoksen liitteeseen 4, 5B, 5C, 7 tai 9, sen on ensin toimitettava muutosehdotus muille jäsenvaltioille ja annettava niille mahdollisuus tehdä ehdotusta koskevia huomautuksia.

3. Muutosten, jotka on tehty 1 ja 2 kohdan mukaisesti, katsotaan tulevan voimaan siitä päivästä, jona pääsihteeri antaa ne tiedoksi neuvoston jäsenille ja komissiolle.

3 artikla

Neuvoston pääsihteeristö on vastuussa yhteisen konsuliohjeiston ja sen liitteiden tarkistettujen laitosten valmistelusta 1 ja 2 artiklan säännösten mukaisesti tehtyjen muutosten sovittamiseksi tekstiin. Se toimittaa kyseiset laitokset tarpeen mukaan jäsenvaltioille.

4 artikla

Tämä asetus tulee voimaan sitä päivää seuraavana päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa Euroopan yhteisön perustamissopimuksen mukaisesti.

Tehty Brysselissä ...

Neuvoston puolesta

Puheenjohtaja

...

(1) EYVL C ...

(2) EYVL C ...

(3) EYVL L 176, 10.7.1999, s. 1.

(4) Kun kyseinen käsikirja on ajantasaistettu tämän asetuksen menettelyjen mukaisesti, sen nimeksi olisi annettava "Käsikirja yhdenmukaisten viisumien myöntämisestä niissä kolmansissa valtioissa, joissa asianosaisilla jäsenvaltioilla ei ole edustusta".